2016. gada 14. aprīlī Rīkojums Nr. 256

Rīgā (prot. Nr. 17  36. §)

**Par Jaunatnes politikas īstenošanas plānu 2016.–2020. gadam**

1. Apstiprināt Jaunatnes politikas īstenošanas plānu 2016.–2020. gadam (turpmāk – plāns).

2. Noteikt Izglītības un zinātnes ministriju par atbildīgo institūciju plāna īstenošanā.

3. Plāna īstenošanā iesaistītajām institūcijām līdz 2018. gada 30. martam atbilstoši kompetencei iesniegt Izglītības un zinātnes ministrijā informāciju par plāna pasākumu īstenošanu.

4. Izglītības un zinātnes ministrijai sagatavot un izglītības un zinātnes ministram līdz 2018. gada 1. septembrim iesniegt noteiktā kārtībā Ministru kabinetā informatīvo ziņojumu par plāna izpildi 2016. un 2017. gadā.

5. Izglītības un zinātnes ministrijai 2017. un 2019. gadā nodrošināt pastāvīgu jaunatnes politikas īstenošanas monitoringu.

6. Atbildīgajām ministrijām plānā ietvertos pasākumus pamatfunkciju īstenošanai 2016. gadā īstenot tām piešķirto valsts budžeta līdzekļu ietvaros.

7. Atbildīgajām ministrijām plānā ietvertos pasākumus, kurus finansē Eiropas Sociālā fonda un Eiropas Reģionālās attīstības fonda projektu ietvaros, 2016. gadā un turpmākajos gados īstenot atbilstoši šim mērķim piešķirtajam finansējumam.

8. Izglītības un zinātnes ministrijai, ja nepieciešams, nodrošināt plāna:

8.1. aktualizēšanu atbilstoši saņemtajiem Eiropas Komisijas komentāriem par plānā ietverto informāciju saistībā ar Eiropas Sociālā fonda un Eiropas Reģionālās attīstības fonda atbalstu;

8.2. iesniegšanu atkārtotai izskatīšanai Ministru kabinetā.

9. Jautājumu par plānā ietverto pasākumu īstenošanai nepieciešamo papildu finansējumu 2017. gadā un turpmākajos gados izskatīt Ministru kabinetā, sagatavojot likumprojektu par valsts budžetu kārtējam gadam un likumprojektu par vidējā termiņa budžeta ietvaru, kopā ar visu ministriju un centrālo valsts iestāžu iesniegtajiem priekšlikumiem par jaunajām politikas iniciatīvām atbilstoši valsts budžeta finansiālajām iespējām.

10. Atzīt par spēku zaudējušu Ministru kabineta 2009. gada 20. aprīļa rīkojumu Nr. 246 "Par Jaunatnes politikas pamatnostādnēm 2009.–2018. gadam" (Latvijas Vēstnesis, 2009, 61., 106., 145. nr.; 2012, 110. nr.; 2014, 201. nr.).

Ministru prezidents Māris Kučinskis

Izglītības un zinātnes ministrs Kārlis Šadurskis